**ГОДИШЕН ДОКЛАД ЗА 2021 г.**

**ЗА ИЗПЪЛНЕНИЕТО НА ОПЕРАТИВНА ПРОГРАМА**

**ЗА ХРАНИ И/ИЛИ ОСНОВНО МАТЕРИАЛНО ПОДПОМАГАНЕ**

**ФОНД ЗА ЕВРОПЕЙСКО ПОДПОМАГАНЕ**

**НА НАЙ-НУЖДАЕЩИТЕ СЕ ЛИЦА В БЪЛГАРИЯ**

**/Резюме/**

Година на докладване: 2021 г.

Дата на консултация със заинтересованите страни: 29.04 – 15.05.2022 г.

Получено е едно предложение от проведена онлайн среща с представители на Европейската комисия за допълване на текстове към т. 2.1.2.Установени проблеми при реализацията на операциите по Оперативна програма за храни и/или основно материално подпомагане от Фонда за европейско подпомагане на най-нуждаещите се лица 2014-2020 г. (ОПХ ФЕПНЛ) и предприети действия за разрешаването им, което е отразено в доклада.

**2. Преглед за изпълнението**

**2.1. Информация за изпълнението на Програмата в съответствие с общите индикатори за частично или изцяло изпълнените операции.**

Докладът предоставя информация за изпълнението на дейностите по отделните операции по ОПХ ФЕПНЛ през 2021 година, в съответствие с член 13 от Регламент (ЕС) №. 223/2014 на Европейския парламент и на Съвета от 11 март 2014 и Делегиран регламент (ЕС) № 1255/2014 на Комисията от 17 юли 2014 година.

**2.1.1. Информация за физическия прогрес на ОПХ ФЕПНЛ**

Във връзка с извънредната епидемична обстановка в Република България и прилагането на мерки за намаляване риска от заразяване и разпространение на COVID-19 операциите за осигуряване на топлия обяд и предоставяне на индивидуални пакети с хранителни продукти бяха адаптирани, като и по двете се осигури възможност в целевите групи да бъдат включени лица от високорискови групи от заразяване с COVID-19. Топлият обяд се доставяше до домовете на крайните получатели, а през периода 20.12.2021 г. – 26.01.2022 г. на 22 600 лица, в т.ч. и членовете на семействата, бяха разпределени пакети с хранителни продукти общо 281,05 тона. По този начин се постигна добавен ефект от подкрепата на FEAD, която достигна до всички нуждаещи се лица при стриктно спазване на въведените противоепидемични мерки.

В отговор на пандемията от COVID-19 допълнителните средства за FEAD по механизма REACT-EU бяха насочени за осигуряване на топъл обяд за най-засегнатите и уязвими граждани в страната.

* **Действия, свързани с механизма REACT-EU**

С Решение на Министерски съвет /РМС/ № 573/14.08.2020 г., изменено с № 847 от 23.11.2020 г., РМС № 892 от 04.12.2020 и РМС № 186 от 05.03.2021 г., е одобрено финансовото разпределение по оперативните програми за периода 2014 – 2020 г. на средствата за България от Европейския съюз по линия на механизма REACT-EU за 2021 г. За ОПХ ФЕПНЛ е определен допълнителен ресурс в размер на EUR 19 940 383 / 39 000 000 BGN, който е насочен за осигуряване на топъл обяд, като идентифицирана значима мярка за най-засегнатите и уязвими от епидемичната криза граждани в страната.

Предвид спешността на мерките за подкрепа на уязвимите групи от населението в условията на пандемията от COVID-19, УО предприе действия, в резултат на които са издадени РМС 850 от 23.11.2020 г. за даване на съгласие на УО на ОПХ ФЕПНЛ 2014 – 2020 г. да сключва договори за предоставяне на безвъзмездна финансова помощ (БФП) в размер до 5 на сто над определения бюджет на ОПХ и РМС 977 от 31.12.2020 г. за даване на съгласие на УО на ОПХ ФЕПНЛ 2014 – 2020 г. да сключва договори за предоставяне на безвъзмездна финансова помощ в размер до 11,17 на сто над определения бюджет на Оперативната програма. На база на тези решения на 30.11.2020 г. УО обяви и отвори за кандидатстване процедура „3.1 - Топъл обяд в условия на пандемията от COVID-19“ за подкрепа на нуждаещите се лица в условията на COVID-19.

УО разработи трето изменение на ОПХ ФЕПНЛ с предвидените мерки за осигуряване на топъл обяд и увеличение на бюджета с определените допълнителни средства, което е одобрено от службите на ЕК с решение от 06.05.2021 г.

С Решение на МС № 850 от 07.12.2021 г. са определени допълнителни EUR 13 000 000/ 25 425 790 BGN за Програмата по механизма REACT-EU за 2022 г., с които се обезпечи удължаване на мерките по предоставяне на топъл обяд до 30.06.2022 г.

**Операция тип 1 „Закупуване на хранителни продукти“**

Операцията се реализира чрез процедура за директно предоставяне на безвъзмездна финансова помощ, като бенефициент е Агенцията за социално подпомагане /АСП/. Хранителните продукти, определени по видове от УО, се закупуват чрез процедура по реда на Закона за обществени поръчки /ЗОП/. За гарантиране на балансиран хранителен режим видовете хранителни продукти са консултирани с Министерството на здравеопазването.

**Напредък по операция тип 1 „Закупуване на хранителни продукти – 2020“**

Издадена e Заповед № РД01-1030/23.05.2019 за директно предоставяне на БФП в размер на 15 500 000 BGN (EUR **7 925 024,16)** с включен ДДС за закупуване и доставка на хранителни продукти за най-малко 270 000 лица от целевите групи.

Във връзка с изпълнението на заповедта за директно предоставяне на БФП по Операция тип 1 е реализирана обществена поръчка – открита процедура по ЗОП **за закупуване на 17 вида хранителни продукти,** с уникален номер в Регистъра на обществените поръчки /РОП/ № 00496-2019-0102. По обявената открита процeдура са подадени общо 176 оферти от 18 участници. Дейността на назначената от Възложителя комисия за извършване на подбор на участниците, разглеждане и оценка на подадените оферти е обективирана в Доклад, предаден на Възложителя за утвърждаване на 26.02.2021 г., заедно с всички протоколи, отразяващи констатациите в процеса на подбор, разглеждане и оценка на подадените оферти, по реда, в сроковете и съгласно предвидените в ЗОП процедури. Докладът на комисията е утвърден от Възложителя на 08.03.2021 г., в резултат на което е издадено Решение № РД04-0033/17.03.2021 г. за определяне на изпълнители по всички 17 обособени позиции.

На 06.04.2021 г. е издадено и публикувано в Профил на купувача Решение № РД04-0041/06.04.2021 г. за изменение на Решение № РД04-0033/17.03.2021 г. за определяне на изпълнители в частта му по обособени позиции №№ 3, 5, 8, 10, 11, 12, 13, 15 и 17 поради постъпили писмени заявления от определените за изпълнители участници за отказ от сключване на договори.

На 23.06.2021 г. е издадено Решение № РД04-0070/23.06.2021 г. за прекратяване на поръчката в частта ѝ по обособена позиция 17 – олио слънчогледово, рафинирано, във връзка с депозирано удедомление за отказ и от втория определен за изпълнител участник. Решението е влязло в сила на 06.07.2021 г.

Поради непредставяне на декларации за потвърждаване на срока на валидност на офертите от участниците, определени за изпълнители по обособени позиции №№ 1, 2, 4 и 14, са издадени Решение № РД04-0054/19.05.2021 г. за изменение на Решение № РД04-0033/17.03.2021 г. за определяне на изпълнители в частта му по обособени позиции №№ 1, 2 и 14 и Решение № РД04-0060/28.05.2021 за изменение на Решение № РД04-0033/17.03.2021 г. за определяне на изпълнител в частта му по Обособена позиция № 4.

На 23.07.2021 г. е издадено Решение № РД04-0084/23.07.2021 г. за прекратяване на поръчката в частта ѝ по обособена позиция № 2 – ориз, след изпратени три поредни покани за сключване на договор до участника, определен за изпълнител.

В резултат на проведената обществена поръчка през периода април-ноември 2021 г. са сключени и изпълнени в цялост 15 договора за закупуване на следните видове хранителни продукти: пшеничено брашно тип 500, спагети, стерилизирана лютеница, фасул зелен стерилизиран, домати белени стерилизирани, грах зелен стерилизиран, стерилизиран гювеч, конфитюр едноплодов, говеждо в собствен сос, говежди кюфтета в бял сос, пиле фрикасе, херинга в доматен сос, фасул зрял стерилизиран, леща и захар. Всичките **15 вида хранителни продукти** **са доставени в складовете на партньорската организация /ПО/ – Сдружение „Български червен кръст“ /БЧК/**, съгласно договорните условия. БЧК е избрана да раздаде същите на представителите на допустимите целеви групи по Операция тип 2 „Предоставяне на индивидуални пакети хранителни продукти 2020“.

Във връзка с изпълнение на изискването за избягване на разхищението на храни и контрол на реално доставените количества хранителни продукти представители на Възложителя са извършили 11 проверки на всички 15 вида хранителни продукти, доставени в регионални складове на ПО – БЧК. Проверяваните складове са определени въз основа на оценка на риска. Установено е пълно количествено и качествено съответствие на доставените хранителни продукти с изискванията, определени при провеждането на обществената поръчка.

Представители на УО извършиха планирани проверки „на място“ в складовете на ПО - БЧК в 28-те областни центъра на страната, както следва: през месеците май и юни 2021 г. – 28 проверки (във всеки областен склад на БЧК) на доставените до момента 9 вида хранителни продукти и през месец септември 2021 г. – 28 планирани проверки на доставените още 6 вида продукти. Не са констатирани проблеми при доставката, приемането и съхранението на хранителните продукти, както и в придружаващата ги документация.

Към 31.12.2021 г. техническото и финансово изпълнение на Операция тип 1 „Закупуване на хранителни продукти – 2020“ са приключили и е верифицирано и искането за окончателно плащане.

**Операция тип 2 „Предоставяне на индивидуални пакети хранителни продукти“**

Операцията се реализира чрез процедура за подбор на партньорска организация, която да раздава закупените по Операция тип 1 хранителни продукти на лицата от целевите групи.

**Напредък по Операция тип 2 „Предоставяне на индивидуални пакети хранителни продукти 2020"**

През периода 20.09.2021 г. – 19.11.2021 г. е осъществено предоставянето на индивидуални пакети хранителни продукти на 459 039 лица и членове на семействата им от основната целева група в 309 пункта на БЧК. В индивидуалните пакети са включени всички 15 вида хранителни продукти, закупени по Операция тип 1 „Закупуване на хранителни продукти – 2020“ – брашно, спагети, лютеница, зелен фасул стерилизиран, домати консерва, грах, гювеч, конфитюр, говеждо в собствен сос, кюфтета в бял сос, пиле фрикасе, херинга в доматен сос, захар, леща и зрял фасул стерилизиран. Осигурено бе диференцирано подпомагане на целевата група, като се раздаваха два вида пакети, съдържащи от всички видове хранителните продукти, но в различни количества. За тричленните и по-големи семейства бе предвиден пакет с тегло 27,690 кг, а едночленните и двучленни семейства получиха пакет от 17,540 кг. Стойността на пакета за тричленните и по-големи семейства бе EUR 32,31/63,19 BGN, а за едночленните и двучленни семейства - EUR 23,37/43,76 BGN. Бяха разпределени общо 5183,73 тона храни.

Нераздадените и неразпределени хранителни продукти с общо тегло 281,05 тона бяха предоставени в периода от 20.12.2021 г. до 26.01.2022 г. на 22 600 лица и членове на семействата им от допълнителната целева група.

В условията на продължаващата извънредна епидемична обстановка, свързана с разпространението на COVID-19, в допълнителната целева група бяха включени най-уязвимите лица, рискови по отношение заразяване и тежко протичане на инфекцията, и семейства с деца, които са в затруднено материално положение в резултат на въведените противоепидемични мерки: семейства с деца, без доходи или с ниски такива (доход на член от семейството под линията на бедност, актуална към момента на раздаването - 369 BGN), които са в невъзможност да посрещнат свои основни жизнени потребности и са получили отказ за целево подпомагане с помощ за отопление през отоплителен сезон 2021/2022; семейства в затруднено материално положение, за които УО е уведомен от Фондация „Тръст за социална алтернатива“ – предимно от ромската общност; лица с ниски доходи, ползващи социални услуги по реда на Закона за социалните услуги; лица от уязвими групи – граждани на трети страни по смисъла на § 1, т. 17 от доп. разпоредби от Закона за убежището и бежанците (в групата са включени бежанци от Близкия Изток, с които работи Бежанско - мигрантската служба на БЧК), и лица и семейства, инцидентно пострадали от обилните валежи, предизвикали наводнения в областите Смолян и Благоевград по време на раздаването на пакетите.

***В настоящия Годишен доклад за изпълнение на ОПХ се отчитат показатели/индикатори от всички раздавателни кампании по операция тип 2 – 2020, като е включено и раздаването на допълнитетелната целева група, осъществено в началото на 2022 г., предвид факта, че храните са закупени и платени през 2021 г.:***

* Общ брой на лицата, получаващи подпомагане с хранителни продукти - 481 639 лица и членове на семействата им от основната и допълнителната целева група, като от тях: деца до 15 години включително – 25,45 %; възрастни хора над 65 г. – 31,26 %; жени – 59 %; участници с произход от друга държава – мигранти; участници от малцинствени общности, в т. ч. роми – 5,80 %; хора с увреждания – 29,99 %; бездомни лица – 0,01 %.

Показателите са на база реалния брой лица, до които е достигнала подкрепата, като данните са събрани от териториалните структури на АСП и ПО – БЧК.

* Общо количеството разпределени хранителни продукти за подпомагане – 5464,78 тона, като в това количество се включват: плодове и зеленчуци – 39,02 %; месо, яйца, риба и рибни продукти – 8,79 %; брашно, хляб, картофи, ориз и др. съдържащи скорбяла продукти – 36,47 %; захар – 15,71 % .

Количеството храни (индикатори 4 – 11) се отчитат в съответствие с количеството, което действително е доставено и разпределено за съответния период.

* **Общ брой на разпределените пакети с храна**, изцяло или отчасти финансирани по ОПХ – **276 519 бр.**

**Съпътстващи мерки**

Успоредно с предоставянето на пакети с хранителни продукти, ангажимент на ПО - БЧК е оказването на подкрепа на подпомогнатите лица чрез предоставяне на **съпътстващи мерки** насочени към преодоляване на социалното изключване и намаляване на бедността.

Във връзка с продължаващата епидемична обстановка поради разпространението на COVID-19 през 2021 г. беше акцентирано върху различни форми на подкрепа, свързани с превенция на социалнозначимите заболявания, в това число диабет, артериална хипертония и инфекциозни заболявания, вкл. COVID-19 и пост COVID. Проведени бяха информационни сесии за предпазване от социалнозначимите заболявания и достъп до здравните грижи. Изработени бяха видеофилм и листовки за риска от артериалната хипертония и диабета, за превенция на водния и пътния травматизъм, както и видеофилм за риска от дългосрочните последици от преболедуването на инфекциозни заболявания, в това число и COVID-19. При предоставянето на съпътстващите мерки бяха използвани апарати за измерване на кръвно налягане и електронни везни за измерване на теглото и изчисляване на телесната маса /BMI/ на част от потребителите с цел установяване наличието на рискови фактори, застрашаващи здравословното им състояние.

Предоставени са съпътстващи мерки, свързани с информиране за предоставяните услуги, финансирани от Европейски социален фонд /ESF/, като акцент беше поставен и върху запознаване на подпомогнатите лица с целите на новосъздадения фонд ESF + (социално включване, образование и умения, заетост), както и мерките, чрез които ще бъдат постигнати. За целта бяха изработени листовки, които се предоставяха в пунктовете за раздаване и бяха проведени индивидуални консултации по темата.

Изготвени и разпространени бяха печатни материали по следните теми: Подготовка за справяне с неблагоприятни климатични условия; Епидемични заплахи; Оказване на първа долекарска помощ при бедствия, аварии и катастрофи; Промоция на хигиената и методи за дезинфекция. Осъществени бяха и прожекции на филма „Справяне с неблагоприятните климатични условия, бедствия, аварии и катастрофи“.

**Постигнати резултати от осъществени съпътстващи мерки през 2021 г.:**

При осъществяване на съпътстващи мерки чрез предоставяне на печатни материали бяха обхванати **276 519** подпомогнати лица, посочени поименно в списъците. На **215 806 от горепосочените подкрепени лица** бяха предоставени **индивидуални и/или групови консултации** по различните мерки, като общият брой на консултациите възлиза на **588 323**.

През кампанията за раздаване на хранителните продукти за 2021 г. **3746 лица** са попълнили формуляри за обратна връзка. Обобщението на информацията от формулярите за обратна връзка, отчита следното:

**По отношение на получените пакети хранителни продукти:** 93,19 % от подпомогнатите лица изразяват удовлетвореност от количеството на получените хранителни продукти; 93,62 % изразяват удовлетвореност от асортимента на получените хранителни продукти; 98,59 % са доволни от създадената организация на раздавателния процес; 46,32 % са дали препоръки - да се предоставят по-големи количества хранителни продукти, в пакетите да бъдат включени млечни продукти, различни сладки изделия, плодови сокове и компоти, други видове месни консерви и макаронени изделия, да се предоставят хигиенни материали и перилни препарати.

**По отношение на получените съпътстващи мерки: 92,79 %** от анкетираните са участвали в предоставянето на съпътстващи мерки, като **88,49 %** са посочили положителен ефект от тях.

За периода на раздаване на хранителните продукти УО извърши **65 планирани проверки** „на място“, при които не са установени пропуски. Във връзка с постъпил сигнал, свързан с предоставянето на индивидуални пакети хранителни продукти, е осъществена и **1 непланирана** проверка, резултата от която е, че хранителната подкрепа по Програмата се предоставя на крайните получатели при спазване на установените правила. По време на проверките експертите от УО осъществиха срещи с представители на целевите групи с цел установяване на удовлетвореността им от предоставената хранителна подкрепа и съпътстващи мерки, като информацията е отразена в обратни връзки. Констатирано бе съответствие между постигнати и планирани резултати; удовлетвореност сред потребителите от вида и количеството на предоставената храна под формата на индивидуални пакети с хранителни продукти.

**Операция тип 3 „Осигуряване на топъл обяд“**

Операция тип 3 се реализира в условията на допълняемост с действащата Национална програма за подпомагане на обществените трапезарии, финансирана със средства от държавния бюджет чрез фонд „Социална закрила“. Допустимите кандидати са общини и райони на общини на територията на страната. Безвъзмездната финансова помощ за реализиране на дейността се предоставя чрез процедура за директно предоставяне.

**Напредък по Операция „3.1 - Топъл обяд в условия на пандемията от COVID-19“**

В съответствие с основните принципи на Европейския стълб на социалните права операцията се реализира в отговор на пандемията от COVID-19 в страната и осигурява подкрепа за задоволяване на базовата нужда от храна на хората, които се нуждаят от социална закрила в най-висока степен. Анализът на неблагоприятните последици в социално-икономически аспект в резултат от разпространението на COVID-19 и анализът на групите в риск от бедност бе основание България да предложи допълнителните средства за FEAD по механизма REACT-EU да бъдат насочени за осигуряване на топъл обяд, като идентифицирано най-значимо лишение сред най-засегнатите и уязвими граждани в страната. Тази помощ осигурява реална възможност най-бедните и уязвими хора да продължават да имат храна, от една страна и от друга, да могат да я получат и в дома си, когато противоепидемичните мерки налагат това.

Предоставянето на топъл обяд през 2021 г. се реализира чрез обявения на 30.11.2020 г. прием на заявления за финансиране по процедура за директно предоставяне на безвъзмездна финансова помощ „3.1 - Топъл обяд в условия на пандемията от COVID-19“. Операцията се реализира в съответствие с правилата за операциите от тип 3 съгласно ПМС № 37 от 23.02.2015 г. за определяне реда и условията за изпълнение на ОПХ ФЕПНЛ за периода 2014 – 2020 г.

Допустимите целеви групи са хора без доходи или с доходи под линията на бедност, които са в невъзможност да осигурят основните си жизнени потребности, нямат близки, които да им окажат подкрепа, рискът от заразяване или от неблагоприятно протичане на инфекцията от COVID – 19 за тях е по-висок.

Общини и райони на общини предоставяха топъл обяд от 01.01.2021 г., като се сключиха **общо 215 договора** за директно предоставяне на БФП, обхващащи **59 547 лица от целевите групи**.

* Общият брой лица, които са получили топъл обяд, е 71 805 /по реално верифицираните и изплатени искания за плащане до края на 2021 г./ Профилът на подкрепените лица съобразно Делегиран Регламент (ЕС) 1255/2014 е, както следва: лица на възраст 15 години или по-малки – 2,18 %; лица на възраст 65 години или по-възрастни – 61,56 %; жени – 59,23 %; мигранти – 0,006 %; чужди граждани – 0,03 %; малцинства – 12,33 %; роми – 9,51 %; хора с увреждания – 22,83 %; бездомни лица – 0,12 %.

**Общият брой на разпределените през 2021 г. ястия** по операцията на база реално верифицирани и изплатени искания за плащане е **10 444 191 бр. /**1бр. ястие представлява единица продукт - топъл обяд на стойност EUR 1,38/2,70 BGN, включващ супа, основно ястие и хляб и минимум веднъж седмично десерт/.

Общото количество разпределени хранителни продукти, вложени при приготвяне на ястията от страна на ПО през 2021 г. и отчетени в реално верифицираните и изплатени искания за плащане през годината, е **8 770,74 т**, като в това количество продукти се включват: плодове и зеленчуци –26,48 %; месо, яйца, риба и рибни продукти – 18,65 %; брашно, хляб, картофи, ориз и др., съдържащи скорбяла продукти – 40,32 %; захар – 0,43 %; млечни продукти – 8,60 %; мазнини, масла – 3,2 %; готови храни и други храни, които не попадат в предходните категории – 2,32 %.

Средното тегло на единица продукт топъл обяд, предоставян на крайните получатели през 2021 г., е **0,840 кг** (8 770 738,73 кг хранителни продукти / 10 444 191 бр. единици продукт – топъл обяд).

**Съпътстващи мерки**

Паралелно с предоставянето на топъл обяд на потребителите основен ангажимент на партньорските организации е да се оказва подкрепа на участниците в проектните дейности чрез предоставяне на **съпътстващи мерки**, целящи оказване на допълнителна подкрепа с оглед намиране на възможност за бъдеща интеграция чрез дейности за преодоляване на социалното изключване и намаляване на бедността.

В тази връзка се реализират дейности, свързани с помощни и консултантски услуги за подобряване на достъпа до основните обществени услуги за нуждите на жилищното настаняване, социалното благосъстояние, здравеопазването, образованието и заетостта, според специфичните потребности на човека в неравностойно положение и въз основа на индивидуалната му нужда.

С изменение на Ръководството на партньорските организации по Операция „3.1 - Топъл обяд в условия на пандемията от COVID-19“, публикувано на 01.12.2021 г., като част от видовете съпътстващи мерки, предоставяни по операцията, бяха включени и **дейности, насочени към опазване на околната среда и преминаване към зеления и цифров преход**. Целта на тези мерки е да се повиши осведомеността на хората, че с действията си могат да променят хода на събитията и да ограничат изменението на климата чрез по-ефективно използване на ресурсите и опазване на природата в контекста на безпрецедентните изменения в световния климат и пагубното им влияние върху природата и качеството на живот на хората. Част от тези мерки се изразяват в:

- насочване към различни инициативи за подмяна на печките за твърдо гориво с алтернативни енергоспестяващи топлинни източници;

- включването на представителите на целевите групи в инициативи за засаждане на дървета;

- разпространение на информационни материали/брошури с цел повишаване осведомеността на хората с оглед предприемане на действия от тяхна страна за промяна в начина им на живот и по-ефективно опазване на околната среда. Сред включените теми са: подмяна на отоплителни уреди на твърдо гориво с алтернативни енергоспестяващи уреди; използване на енергоспестяващи уреди в домакинствата; използване на пликове и торби за многократна употреба вместо еднократни пластмасови изделия; методи за разделно събиране на отпадъци; ползи от облагородяване на зелените площи и засаждане на дървета.

Акцентът при предоставянето на съпътстващи мерки бе насочен върху съветите за предпазване от грип и спецификите на разпространяващия се COVID-19, как става заразяването и какви са начините за предпазване, както и бе повишена информираността за ранно различаване на симптомите и диференцирането от симптомите на сезонните грипоподобни състояния, мерките за недопускане на заразата в домовете и препаратите, с които трябва да се поддържа личната и домашна хигиена.

През 2021 г. бяха предоставени общо **260 543 бр.** отделни съпътстващи мерки на **203 948 бр.** лица, като при **9289 случая** са установени и ефективни крайни резултати, получени от предоставените услуги, както следва:

* + консултиране/насочване към програми и проекти, финансирани от ESF за социални услуги, квалификация, заетост и други мерки – различни по вид комплексни социални услуги, квалификационни курсове и/или осигуряване на заетост и повишаване на информираността за възможностите, които се предоставят – **18 917 бр.,** от които има **540** установени конкретни резултати (378 лица са включени като потребители при изпълнение на различни Договори за предоставяне на БФП по Процедура за директно предоставяне на БФП BG05M9OP001-6.002 „Патронажна грижа +“ по ОП РЧР, 162 лица са обхванати от различни проекти и програми финансирани от ЕСФ свързани с квалификация и заетост);
  + консултиране/насочване към социалните служби за предоставяне на социални помощи и/или социални услуги /извън финансираните по ESF/ – отпуснати социални помощи и/или ползване на социални услуги в общността, финансирани от общински и републикански бюджети – **40 022 бр**., от които има установени **3399** конкретни резултата (отпуснати са целеви помощи за отопление на 719 лица, отпуснати са различни социални помощи по реда на Закона за социално подпомагане, Закона за хората с увреждания и Закона за закрила на детето на 1665 лица, 471 лица са включени като потребители по Национална програма „Асистенти на хора с увреждания“ и др);
  + консултиране и помощ във връзка с конкретни потребности на потребителите, като например: управление на семейния бюджет; здравословно и балансирано хранене; достъп до общински, здравни, образователни, административни услуги и други; подобрено здравословно състояние; придобиване на лични хигиенни навици; ограничаване при употребата на сол и захар; запознаване с чудната сила на минералните води в България; превенция на захарния диабет; ваксиниране и редовност при имунизационно паспортиране на децата; съдействие за достъп до здравна помощ, профилактични прегледи, възстановяване на здравноосигурителни права; ограничаване или прекратяване на злоупотреба с алкохол и/или наркотици; получени помощи от общински бюджети; превенция на отпадане от училище; мотивационна подкрепа за придобиване на образование; помощ от общински бюджет за покриване на конкретни инцидентно възникнали проблеми; осигуряване на дрехи и обувки от първа необходимост чрез дарителски компании; намиране на работа; съдействие при заплащане на битови сметки и закупуване на необходими лекарствени средства с лични средства на потребителите; подкрепа за разрешаване на семейни проблеми чрез осигурени консултации от специалист; съдействие за намиране и осигуряване на контакти с близки и роднини на самотни възрастни потребители; разпознаване на телефонните измамници; придобити умения за предпазване от злоупотреба с лични данни; посещение на културни събития и участие в организирани празници – общо проведени **201 596** индивидуални консултации, от които има установени **5346 бр.** конкретни резултати (165 лица са подпомогнати при попълване на заявления и са им издадени документи за самоличност или адресна регистрация, 293 лица са получили съдействие и им е поставена ваксина срещу COVID-19, 2463 лица са получили подкрепа като са им закупувани хранителни продукти, лекарствени медикаменти или са им заплатени битови сметки с лични средства и др.).
  + осигуряване на подслон, в т.ч. и временен, за скитащи и бездомни лица - настаняване в общински жилища, центрове за временно настаняване, близки и роднини или картотекиране като нуждаещи се от жилище – предоставени са спешно и неотложно подкрепящи дейности за **8 лица**, като в резултат **4 бездомни лица** вече са настанени в общински жилища или центрове за временно настаняване.

През 2021 г. са извършени от представители на УО **214 планирани проверки „на място“** относно изпълнение на проектните дейности и предвидените цели. През годината са извършени и **10 непланирани проверки „на място“**, които са свързани с различни казуси като например: въведена процедура за извънреден контрол, мониторинг и наблюдение на конкретен договор за БФП или получени сигнали за влошено качество на предоставяните услуги и др. В резултат на проведените проверки „на място“ е установено изпълнение на проектните дейности, което съответства на етапа на реализиране на договорите за БФП към момента на провеждането им, реализиране на предвидените по договорите мероприятия съобразно описаното в заявленията за финансиране и изпълнение на поставените цели съотносимо към цялостното изпълнение.

**Операция тип 4 „Техническа помощ**

Операцията се реализира с процедура за директно предоставяне на БФП чрез бюджетни линии. Бенефициент е АСП чрез отдел „Техническа помощ“ в дирекция „Международно сътрудничество, програми и европейска интеграция“ на АСП.

Реализирани са дейности за гарантиране качествено управление и изпълнение на Оперативната програма чрез материално-техническото и административно обезпечаване на структурните звена и служителите, ангажирани с функции по Програмата.

Във връзка с реализиране на операциите и постигане целите на Оперативната програма, както и с оглед програмирането, качественото управление и изпълнение на ОПХ ФЕПНЛ, служители на УО взеха участие в общо 12 присъствени и онлайн обучения, семинари и работни срещи, като например: организирана от ЕК онлайн среща на FEAD групата по оценка на 22.04.2021 г.; организирани от ЕК технически уебинари по програмиране 2021 – 2027 г. на 06.05.2021 г. и 16.06.2021 г., насочени към структурите, отговорни за разработване на бъдещите програми по фондовете в рамките на Регламента за общите разпоредби 2021 – 2027 г.; работни срещи организирани от ЕК за усвояване на добри практики и поддържане на работни контакти с Комисията и страните членки; съвместна среща на Техническата работна група по ESF и Експертната група по FEAD, проведена в онлайн формат на 14 и 15 юни 2021 г., онлайн обучение по разработване на Пътни карти за изграждане на административен капацитет и улесняване на изпълнението на Програмата, организирано от ЕК на 29.06. – 30.06.2021 г.; уебинар „Електронни ваучери във FEAD - Подготовка за изпълнение“, организиран от Европейска социална мрежа (ESN) на 08.07.2021 г., и уебинар „Мониторинг и обхват на финансираните от FEAD мерки за най-нуждаещите се лица“, организиран от FEAD Community на 06.09. – 07.09.2021 г.

Проведена е онлайн годишна среща за проследяване на напредъка по Оперативната програма за 2021 г. с представители на ЕК.

**2.1.2.Установени проблеми при реализацията на операциите по ОПХ и предприети действия за разрешаването им.**

През 2021 г. Оперативната програма в България отчита високи нива на техническо и финансово изпълнение и **не са идентифицирани съществени проблеми** в изпълнението на Програмата.

* **Постъпили сигнали**

Съгласно водения в УО на ОПХ регистър на получените жалби/възражения през 2021 г. са регистрирани общо 20 жалби, от които 17 са свързани с осигуряване на топъл обяд и 4 жалби с предоставянето на индивидуални пакети с хранителни продукти (1 от жалбите се отнася и до двете услуги – „топъл обяд“ и „предоставяне на пакети с хранителни продукти“). По-голяма част от жалбите за топъл обяд са във връзка с организацията на работа, а именно отдалеченост на пункта за раздаване на храната, проблеми с предоставянето до дома на потребителя, организацията на самия пункт. Десет от жалбоподателите сигнализират, че не са включени в подкрепата въпреки изявеното им желание. При 4 от жалбите потребителите сигнализират за незадоволително качество на предоставяната храна, във връзка с което са извършени проверки на място от УО, включващи и срещи с крайни потребители. При 2 от проверките са дадени предписания за предприемане на действия за подобряване качеството на топлия обяд и при последващи проверки от УО е установено, че предписанията се изпълняват. При другите 2 проверки е установено, че сигналите са неоснователни.

Относно раздаваните индивидуални пакети с хранителни продукти, постъпилите сигнали не са свързани с качеството на храните, а с неполучаване на подкрепа поради липса на принадлежност към допустимите целеви групи.

* **Мерки и дейности, свързани с възникналата епидемична обстановка, предизвикана от COVID-19**

Изпълнението на ОПХ ФЕПНЛ през 2021 г. се реализира в условията на продължаваща тежка епидемична обстановка. Въведените противоепидемични мерки, свързани с ограничаване разпространението на COVID-19, затрудниха процесите на осъществяване на подкрепа по ОПХ, като поставиха допълнителни предизвикателства пред УО за осигуряване на възможност за включване на високорискови групи от заразяване с COVID-19 в целевите групи по Програмата.

При реализирането на операция „3.1 - Топъл обяд в условия на пандемията от COVID-19“ бяха съблюдавани следните мерки: доставката на топлата храна директно до домовете на потребителите; ястията да са опаковани индивидуално в опаковки за еднократна употреба; да се използват защитни предпазни средства от персонала, който доставя храната - маски, ръкавици, защитни костюми, щитове за лице; да се следи за редовна дезинфекция на кухните и транспортните средства и др. Акцентът при предоставянето на съпътстващи мерки бе насочен върху съветите за предпазване от грип и спецификите на разпространяващия се COVID-19, как става заразяването и какви са начините за предпазване. Бе повишена и информираността за ранно различаване на симптомите на заразяване с COVID-19 и диференцирането от симптомите на сезонните грипоподобни състояния, както и за възможните мерки за предпазване от заразяване с COVID-19 и препаратите, с които трябва да се поддържа личната и домашна хигиена.

По Операция тип 2 „Предоставяне на индивидуални хранителни пакети 2020“, изпълнявана от ПО – БЧК, при идентифицирането на представителите от допълнителната целева група фокусът бе насочен към лица и семейства, които са най-силно застрашени от заразяване с COVID-19. Раздавателният процес протече при стриктно спазване на всички въведени противоепидемични мерки и използване на лични предпазни средства. Помощта бе предоставена в комбинация със съпътстващи мерки, част от които бяха свързани с повишаване на информираността за COVID-19 инфекциите и преодоляване на последиците от преболедуване.

* **Процедура по наддоговаряне**

Към момента Оперативната програма е в режим на наддоговаряне по отношение на средствата, предоставени по механизма REACT-EU за 2022 г. в размер на EUR 13 000 000 (25 425 790 BGN) с РМС № 850 от 07.12.2021 г. С РМС 272 от 28.04.2022 г. беше предоставен допълнителен финансов ресурс към Оперативната програма по линия на REACT-EU от транша за 2022 г. в размер на 11 000 000 лв./ EUR 5 624 211. С този трансфер общият бюджет на Програмата ще стане 316 603 248 лв./ EUR 161 876 670. Изменение на Оперативната програма за промяна на бюджета ще бъде внесено за одобрение от службите на ЕК през 2022 г.

**2.1.3. Финансов напредък**

След изменение на Оперативната програма от април 2016 г. одобреният бюджет е EUR 123 312 076. На 06.05.2021 г. е одобрена трета версия на Оперативната програма, с което към бюджета на ОПХ ФЕПНЛ са добавени EUR 19 940 383 (39 000 000 BGN) съгласно РМС № 573 от 14.08.2020 г. за одобрение на индикативно разпределение по оперативни програми 2014 – 2020 г. на средствата от Европейския съюз в подкрепа на преодоляването на последиците от кризата, предизвикана от пандемията от COVID-19, и подготовка за екологично, цифрово и устойчиво възстановяване на икономиката (REACT-EU), изменено с РМС № 847 от 23.11.2020 г., РМС № 892 от 04.12.2020 г. и РМС № 186 от 05.03.2021 г.

Така утвърденият от ЕК бюджет на Оперативната програма възлиза на EUR 143 252 459 (280 177 458 BGN), разпределен, както следва: за реализиране на операциите за подпомагане с храни – EUR 136 089 836 (266 168 584 BGN), от които EUR 6 480 486 (13 308 429 BGN) за реализиране на съпътстващи мерки и техническа помощ – EUR 7 162 623 (14 008 873 BGN) /5 на сто от стойността на подпомагането с храни/.

С РМС 850 от 07.12.2021 г. за Програмата са определени допълнително EUR 13 000 000 (25 425 790 BGN) по механизма REACT-EU за 2022 г., а с РМС 843 от 02.12.2021 г. е дадено съгласие на УО да наддоговори тези средства. С тези средства бюджетът на Програмата достига EUR 156 252 459 (305 603 248 BGN)[[1]](#footnote-1).

Данните за финансовото изпълнение на Програмата към 31.12.2021 г. са, както следва:

* Към 31.12.2021 г. е програмиран целият ресурс в т.ч. EUR 13 000 000 (25 425 790 BGN) по механизма REACT-EU за 2022 г. на база на РМС 843 от 02.12.2021 г.
* От стартирането на Програмата до края на 2021 г. са сключени общо 538 договора/заповеди за предоставяне на БФП на обща стойност EUR 151 754 457,45 (296 805 920,48 BGN) или 97,15% от бюджета вкл. и средствата за REACT-EU за 2022 г. Към края на 2021 г. е приключило изпълнението на 338 договора/заповеди от операциите, обявени през 2015 г., 2016 г. и 2017 г., и изпълнявани до 2021 г. Договорените стойности на тези договори/заповеди са изравнени до стойностите на реално изплатените средства по тях. Едновременно с това и програмираните средства на приключилите операции са изравнени до стойностите на реално изплатените, а реализираните икономии са препрограмирани и договорени в действащите към момента операции.
* Общо верифицираните средства към 31.12.2021 г. са в размер на **EUR 137 710 543,11** (88,13 % от бюджета на ОП и 88,07 % от програмираните средства), като верифицираните средства през 2021 г. са в размер на **EUR 24 763 795,74** (15,85 % от бюджета на ОП).
* Реално изплатените средства към 31.12.2021 г. са в размер на **EUR 138 420 242,16** (88,59% от бюджета на ОП и 88,53% от програмираните средства), като изплатени средства по Програмата под формата на авансови, междинни и окончателни плащания **през 2021 г.** са **EUR 25 272 542,62** (8,27 % от бюджета на ОП).
* Сертифицираните разходи са в размер на **EUR 130 028 856,71** (83,22 % от бюджета на ОП и 83,16 % от програмираните средства).

Сумата, която следва да бъде верифицирана от УО и сертифицирана към ЕК до края на 2021 г., за да бъде **избегната автоматичната загуба на средства** по ОПХ, е в размер на **EUR** **86 319 144,00,** а тази до края на 2022 г. – **EUR 104 632 475,00** с натрупване**.** Към 31.12.2021 г. сертифицираните разходи са в размер на **EUR** **130 028 856,71** следователно прагът за 2021 г. е **преизпълнен с** **EUR 43 711 036,74,** а този за 2022 г. с **EUR 25 396 381,71.**

Всички финансови показатели в настоящия Доклад в EUR са изчислени на база 1 EUR = 1,95583 BGN.

* + 1. **Подготовка за следващия програмен период**

Създадена бе обща **Тематична работна група** (ТРГ) с мандат да разработи и предложи за одобрение двете програми. В състава на ТРГ влизат 60 длъжностни лица, представители на различни министерства, агенции и организации, работещи в сферата на социалния сектор.

Към края на 2021 година са проведени общо осем заседания на ТРГ, на които след отчитане позициите на партньорите бе постигнато съгласие по отделните предвидени мерки от разработения от УО Проект на **Програма за храни и основно материално подпомагане**, очертаващ рамката за подкрепа през програмен период 2021 – 2027 г.

В периода от 13.07.2021 г. до 12.08.2021 г. се проведе обществено обсъждане на проекта на Програмата на Портала за обществени консултации – strategy.bg и на Единния информационен портал – eufunds.bg. На 22.10.2021 г. последната актуализирана версия на Програмата за храни бе изпратена на службите на ЕК.

Програмата ще допринесе активно за изпълнението на специфичната цел на Съюза, насочена към справяне с проблема на материалните лишения чрез подпомагане с храни и основна материална помощ. В този програмен период за подпомагане с храни и материална подкрепа от ESF + са предвидени индикативно **EUR 180 000 000 (352 049 400 лева),** в това числоEUR 11 755 701 (23 031 269 лева) за съпътстващи мерки, което е почти двойно повече в сравнение с предишния програмен период. Това дава възможност да се разшири обхватът на подпомагането както като видове подпомагане, така и като целеви групи, до които ще достигне помощта**.** Идентифицираните приоритети за подкрепа включват:

* **Закупуване и разпределяне на хранителни продукти и хигиенни материали за най-нуждаещите се лица**. Пакетите с храни и хигиенни материали приоритетно ще бъдат насочвани към лица, семейства и домакинства, които са обект на социално подпомагане, както и към лица, които имат отказ от социално подпомагане, доходът им не надвишава линията на бедност, определена за страната, и за тях органите по социално подпомагане са установили висок риск от бедност и социално изключване.
* **Осигуряване на топъл обяд**. Фокусът на подкрепа ще бъде насочен към лица – обект на социално подпомагане; хора със затруднения в самообслужването; лица с ниски доходи; бездомни лица и др.
* **Закупуване на базови пакети за новородени деца от бедни семейства.** В обхвата на подпомагането е предвидено да попадат семейства, при които е установен риск от изоставяне на децата; майки, жертви на насилие; майки от бедни семейства и др.
* **Осигуряване на храна от детските кухни** за деца от рискови семейства. Предлага се подпомагане за деца от 10 месеца до тригодишна възраст от семейства – обект на социално подпомагане, които по различни причини не ползват друг вид организирано хранене, с оглед насърчаване на рационален и здравословен хранителен режим.

Паралелно с предоставянето на помощта по Програмата ще се реализират и съпътстващи мерки, съответстващи на нуждите на определените целеви групи за преодоляване на бедността и социалното изключване. Подкрепата ще допълни националните мерки за намаляване на бедността, както и мерки за подкрепа на уязвими групи и преодоляване на тяхната социална изолация, финансирани от ESF +.

В Държавен вестник бр. 81 от 28.09.2021 г. е публикувана Наредба № РД-06-53 от 17.09.2021 г. на Министъра на труда и социалната политика за реда и условията за определяне на целевите групи и насочване на помощта по Програма за храни и основно материално подпомагане 2021 – 2027.

**2.2. Информация и оценка за действията, като се отчитат принципите, определени в член 5, параграфи 6 и 11 и когато е целесъобразно, параграф 13 от Регламент (ЕС) № 223/2014.**

**2.2.1.** В съответствие с член 5(6) от Регламент 223/2014 УО:

**2.2.1.1.** **Допълняемост с ESF**

Мерките, съфинансирани от FEAD, както и тези, съфинансирани от ESF имат вътрешна съгласуваност и допълващ ефект, като различията в спецификата на постигането им гарантира недопускане на припокриване и двойно финансиране. Подкрепата от FEAD се фокусира върху преодоляване на най-тежките материални лишения чрез предоставянето на хранителни продукти и топъл обяд, като в по-голямата част подкрепените лица са откъснати от пазара на труда и не могат да се възползват от мерките за социално приобщаване на ESF. Успоредно с хранителната подкрепа се предоставят съпътстващи мерки по Програмата, които се изразяват в индивидуално и групово консултиране и информиране за основни социални права, както и насочване към съществуващите подкрепящи дейности в общността, в това число и мерки, финансирани по ESF.

Чрез част от предоставените съпътстващи мерки при раздаването на хранителни продукти и топъл обяд са информирани крайните потребители за предоставяните чрез финансиране по ESF услуги, обучения за квалификация и възможности за заетост, както и за бъдещите възможности по новосъздадения фонд ESF + .

**2.2.1.2. FEAD и националните схеми**

Програмата допринася за постигане на националната цел за намаляване на броя на живеещите в бедност с 260 000 души до 2020 г. в съответствие с целите на стратегия „Европа 2020“, към която са формулирани четири специфични национални подцели: намаляване броя на **децата във възрастовия интервал 0 – 18 г.**, живеещи в бедност, със 78 хил. души; намаляване броя на **лицата на 65 и повече навършени години**, живеещи в бедност, с 52 хил. души; намаляване **броя на безработните във възрастовия интервал 18 – 64 г.**, живеещи в бедност, със 78 хил. души; намаляване **броя на заетите лица във възрастовия интервал 18-64 г.**, живеещи в бедност, с 52 хил. души.

В изпълнение на тази цел и през 2021 година Програмата бе насочена към лицата, живеещи в най-висока степен на бедност и социална изолация и разпредели **276 519** пакета с основни хранителни продукти на **481 639** лица и членове на техните семейства. Успешното партньорство с общините създаде условия **71 805** лица през годината да получат пълноценен обяд, включващ супа, основно ястие и хляб.

Предоставената помощ по ОПХ е изключително необходима и приносът на FEAD следва да се разглежда като допълващ елемент към националните политики за подкрепа на уязвими групи.

* **Допълняемост с националната политика за намаляване на бедността и насърчаване на социалното включване.**

Подкрепата по Програмата допълва и надгражда националните мерки за разширяване на ефективния обхват на програмите за социално подпомагане чрез намаляване на разходите за храна на крайните потребители и насочване на спестените средства в семейните бюджети за други жизненоважни цели.

Една от най-големите групи обхванати лица, на които бяха предоставени индивидуални пакети хранителни продукти през 2021 г., е групата на хората, получаващи целеви помощи за отопление през зимния период, която за последния сезон включва 261 001 лица/семейства. Размерът на целевата помощ за отопление за отоплителен сезон 2021/2022 г. е EUR 53,54 (104,71 BGN) на месец. За сравнение, на основната целeва група по Операция тип 2 бяха раздадени 15 вида хранителни продукти, оформени в два вида пакети – за тричленни и по-големи семейства на стойност EUR 32,31/63,19 BGN, а за едночленните и двучленни семейства - EUR 23,37/43,76 BGN Помощта достигна до 459 039 лица и членове на семействата им.

Голяма част от лицата и семействата от основната целева група за подпомагане с топъл обяд получават месечно подпомагане за задоволяване на основни жизнени потребности, като за 2021 г. са подпомогнати средномесечно 22 936 случая на лица и семейства. Стойността на помощта за едно лице на възраст над 65 години, което живее само и е без доходи, възлиза на EUR 53,85 /105 BGN месечно. При изпълнението на проектите по Операция тип 3 обикновено едно лице се храни 5 работни дни в седмицата – средно за месец 21 дни X EUR 1,38 /2.70 BGN / = EUR 28,98 /56.70 BGN /, като през 2021 г. са подкрепени с топъл обяд 71 805 нуждаещи се лица.

* **Допълняемост между Оперативна програма за храни и/или основно материално подпомагане и дейностите, реализирани от Фонд „Социална закрила“.**

Допълняемостта между двата източника на финансиране се реализира в контекста на цялостната система за социално подпомагане като елемент от общата система за социално управление в страната и се изразява в подкрепа за разширяване на създадената от Фонда мрежа от социални трапезарии. ОПХ се стреми дейността да се припознае от общините като част от местните мерки за справяне с бедността на местно ниво и се даде възможност топъл обяд да се предоставя и в онези общини, в които дейността не е развивана.

През 2021 г. от Фонд „Социална закрила“ бяха финансирани 28 обществени трапезарии в страната, като същевременно по ОПХ ФЕПНЛ бяха разкрити трапезарии по 215 проекта.

Фонд „Социална закрила“ осигурява и средства за реконструкция и модернизация на съществуваща материална база на общинските домашните социални патронажи и трапезарии, като през 2021 г. бяха модернизирани 26 кухни, предоставящи услугата „топъл обяд“ по Операция тип 3 по ОПХ ФЕПНЛ.

**2.2.1.3. Обществено здраве и избягване разхищението на храни**

**2.2.1.3.1.** С оглед **осигуряване качество, балансираност и безопасност на хранителните продукти** в обществените поръчки по Операция тип 1 бяха дефинирани технически спецификации на продуктите, които съответстват на изискванията на действащите национални и европейски стандарти или техните еквиваленти, както и на всички разпоредби по отношение на предмета на поръчките, регламентирани в националното и европейското законодателство. В резултат на това участниците следваше да предложат хранителни продукти с характеристики, които отговарят на изискванията, ясно и обективно дефинирани в документациите за обществените поръчки. По време на изпълнение на договорите с доставчиците на хранителните продукти /преди плащане на доставения продукт/ Възложителят извършваше минимум по една контролна проверка на всеки доставен хранителен продукт в лаборатории за изпитване и контрол на съответствие.

Видовете хранителните продукти, които са включени в индивидуалните пакети хранителни продукти, са определени от УО. Видовете хранителни продукти са определени при спазване препоръките на Министерството на здравеопазването, с оглед изискването да бъде гарантиран балансиран режим на хранене. Приемането на хранителните продукти от ПО по Операция тип 2 бе осъществено в 29 областни склада на БЧК, отговарящи на изискванията на Закона за храните. Преди всяка доставка БЧК информираше Областната дирекция по безопасност на храните (ОДБХ), която изпращаше свой представител да извърши проверка за съответствие на доставените продукти с нормативните изисквания. ПО – БЧК, е изготвила и прилага „Инструкция за доставка и съхранение на хранителните продукти по ОПХ ФЕПНЛ в складовете и временните пунктове“, като част от механизма за избягване разхищението на хранителни продукти.

По отношение на спазване на изискванията за безопасност на храните всяка ПО, която предоставя топъл обяд в изпълнение на Операция тип 3, притежава или ползва подходяща материална база и оборудване за приготвяне на храна и осъществяване процеса на хранене в съответствие с чл. 12 от Закона за храните. Това гарантира наличие на разработена и внедрена система на безопасност на храните. За осигуряване на балансирано и качествено хранене УО изисква от ПО топлият обяд да се приготвя по Рецептурници за обществено хранене, утвърдени в съответствие с българското законодателство в областта на храненето, също така и в съответствие с изискванията на Регламент 852/2004 г. и Закона за храните. В случаите на използване на адаптирани рецепти УО поставя условие те да са изготвени от експерт/технолог по хранене, съобразени с **националните стандарти и норми за хранене и изискването за принос към балансирания режим на хранене.**

**2.2.1.3.2.** С оглед **избягване разхищението на храни** във всяка обществена поръчка по реда на ЗОП по **Операция тип 1** бяха заложени следните мерки: обемът на обществената поръчка бе определен в съответствие с дефинираната индикативна численост на целевите групи - лица и семейства, които имат право да получат индивидуален пакет с хранителни продукти по Операция тип 2; разработиха се технически спецификации на хранителните продукти, които съответстват на изискванията на действащите национални и европейски стандарти или техните еквиваленти по отношение на единичните опаковки на продуктите, цялостното им опаковане и срока на годност/трайност на продуктите, който да е съобразен със спецификата на всеки един конкретен хранителен продукт. В сключените договори с избраните изпълнители бяха предвидени санкции, неустойки и/или компенсаторни механизми, които гарантират избягване разхищението на храните в случай на констатирано неизпълнение на договорите.

Основен фактор, свързан с избягване разхищението на храните при изпълнение на операциите „Предоставяне на индивидуални пакети хранителни продукти“ и „Осигуряване на топъл обяд“, е прилагането на **Наредба № РД-07-1 от 4 април 2016 г. за реда и условията за определяне на целевите групи по ОПХ ФЕПНЛ.** В нея са определени основна целева група по всяка от операциите и допълнителни целеви групи, на които да бъдат разпределени закупените, но нераздадени хранителни продукти или неполучените топли обяди.

**Избягването на разхищението на храната е основен принцип на ОПХ и през 2021 г. не е допускано по нито една операция.**

**2.2.2. Равни възможности**

Механизмът за определяне на целевите групи по Оперативната програма се основава на принципите за достъп до социално подпомагане и социални услуги, определени в националното законодателство на България, които гарантират спазването на равнопоставеност на половете и на недискриминационните принципи. В документацията за всяка обществената поръчка по реда на ЗОП по **Операция тип 1** няма заложени критерии и изисквания, които ограничават равенството между мъжете и жените и не се допуска дискриминация на основата на пол, расов или етнически произход, религия или вероизповедание, увреждане, възраст или сексуална ориентация, политически или други мнения, като се имат предвид потребностите на различните целеви групи. При определянето на потребителите и при раздаването на хранителните продукти по **Операция тип 2** се прилагаха принципите за равни възможности и достъп до помощта. При изпълнение на **Операция тип 3** стриктно се спазваха принципите за избягване на всякаква форма на дискриминация и осигуряване на равни възможности за участие в проектите без значение от пол, възраст, физически увреждания, етнос или религиозни признаци. При приготвянето на топлия обяд е предоставена възможност за структуриране на разнообразно и питателно меню съответстващо на етническите особености в регионите на изпълнение на всеки договор и съобразяване с вкусовите и религиозни ограничения, които потребителите изявяват.

Планирането и предоставянето на **съпътстващите мерки** **по Операция тип 2** и **Операция тип 3** се основаваше на извършен анализ и установени специфични потребности за всеки отделен потребител, което е основа за планирането им в индивидуален или групов формат. По този начин се предотвратяваше всякаква дискриминация, основана на пол, расова принадлежност или етнически произход, религия или вероизповедание, увреждане, възраст или сексуална ориентация. Подкрепата, която се оказваше на потребителите, се извършва по деликатен и ненатрапчив начин. Предоставянето на съпътстващи мерки беше осъществявано с уважение и разбиране към възрастовите, физическите, умствените, психическите и етническите различия на потребителите, както и на техните близки и роднини.

1. Стойността представлява разполагаемия финансов ресурс по Програмата към 31.12.2021 г. и не включва допълнително предоставения финансов ресурс по линия на REACT-EU за 2022 г. съгласно РМС 272 от 28.04.2022 г. [↑](#footnote-ref-1)